Carles Sala visita les obres d'enderroc al barri de Can Garcia de Manlleu - Osona Informa!\nInici » Notícies » Notícies Generals » Societat » Carles Sala visita les obres d’enderroc al barri de Can Garcia de Manlleu\n28 Juliol 2015 a 14:00\nCarles Sala visita les obres d’enderroc al barri de Can Garcia de Manlleu\nLes obres acabaran a finals d’any\nCarles Sala // Imatge de Wikimedia Commons\nCarles Sala, secretari d’Habitatge i Millora Urbana del Departament de Territori i Sostenibilitat, i Àlex Garrido, alcalde de Manlleu, van visitar ahir al matí les obres d’enderroc dels habitatges de Can Garcia que està duent a terme l’empresa Control Demeter, SL. Es tracta de 128 pisos que conformen les tres escales situades als números 26, 28 i 30 del carrer Batlle Garcia Estrada i dels aparcaments del número 24 del carrer Pintor Guàrdia. Les obres compten amb un pressupost de 591.108 euros amb l’IVA exclòs.\nCan Garcia és un conjunt de 256 habitatges que es va construir als anys seixanta i que presenta greus patologies constructives. Està format per dos blocs de planta baixa més 11 plantes pis situats al barri de l’Erm, a l’illa delimitada pels carrers Mossèn Aulet, Pintor Guàrdia, Batlle Garcia Estrada i Passatge dels Oms.\nEls treballs d’enderroc s’han iniciat de forma manual planta a planta, des de la coberta fins el sostre de la tercera planta, i a totes les alçades en la finca més propera a l’edificació del número 32 del carrer Batlle Garcia Estrada. A la resta de plantes, s’executarà l’enderroc amb mitjans mecànics. Pel que fa a la runa i els residus que se’n generen, s’efectua la retirada de manera selectiva.\nDurant l’execució de les obres existiran afectacions viàries en alguns dels carrers on es situen els edificis a enderrocar. El carrer del Pintor Guàrdia restarà tallat a la circulació en el seu tram entre els carrers de Mossèn Aulet i Batlle Garcia Estrada. Així mateix, es desviarà la circulació en el tram afectat del carrer Batlle Garcia Estrada per la via auxiliar.\nPel que fa a la segona fase de l’enderroc, que comprèn els 128 habitatges i 6 locals amb front al carrer de Mossèn Aulet, l’INCASÒL ha adquirit per mutu acord 45 d’ells. Pel que fa a l’ocupació s’ha arribat a acords de tapiat que han permès inutilitzar 78 habitatges que actualment estan buits, i dels 50 habitatges ocupats, tan sols es té constància de 28 drets de reallotjament.\nAquestes circumstàncies permeten afirmar que pel que fa a l’adquisició s’ha materialitzat el 68% de les inversions i que, pel que fa al buidat d’habitatges, s’ha resolt el 80% dels casos. Les inversions corresponents a les actuacions pendents, inclosa la segona fase d’enderroc, depenen dels pressupostos dels propers exercicis, però la previsió actual és que la remodelació de Can Garcia es pugui donar per finalitzada en el bienni 2016-2017.\n#Àlex Garrido #barri de Can Garcia #carles sala #control demeter sl. #enderroc #Generalitat #INCASÒL #manlleu #obres\nAquest mes s’inicien les obres d’enderroc del bloc de 128 habitatges del carrer García Estrada


Tània Sarrias: “A partir dels 40 les dones desapareixem, som més invisibles davant la càmera” - comunicació21\nTània Sarrias: “A partir dels 40 les dones desapareixem, som més invisibles davant la càmera”\nQuim Miró|2022-01-26T19:12:01+01:0021 gener 2022|Comunicació21\nTània Sarrias (Barcelona, 1975) ha compaginat sempre les seves dues vocacions: d’actriu i de presentadora de televisió. Llicenciada en Art Dramàtic a l’Institut del Teatre, actualment presenta el programa Punts de vista de TVE Catalunya, que aquest gener ha passat a emetre’s de dilluns a divendres. Davant de la càmera va presentar Sputnik i Tvist, i va formar part de l’equip de La columna i Tr3s D a TV3, de Las cerezas a TVE, i va ser copresentadora de CQC a Cuatro. A televisió també l’hem vista com a actriu a les sèries Ventdelplà, Rhesus o Mar de fons (TV3) i El Príncipe (Telecinco). A Comunicació 21, Sarrias assaboreix l’aposta diària de Punts de Vista i reivindica que no es minimitzin les dones d’una certa edat en la televisió i la ficció.\nPeriodisme i art dramàtic, dues vocacions que han confluït sempre en la teva vida.\nSempre vaig tenir clar que volia ser actriu. Bé, de ben petita volia ser pallassa! [riu]. Com que treia molt bones notes, els meus pares em van demanar que estudiés una carrera estàndard. Sortir davant de càmera sempre m’ha agradat, per això vaig estudiar Periodisme a la universitat, però només va ser un curs. Això sí, aquell mateix any vaig fer teatre amateur i un curs de claqué [riu].\nAixí, et consideres periodista?\nNo, soc actriu, i en tot cas comunicadora. De fet, és el que també fa una actriu: comunicar. No obstant, hi ha un paral·lelisme entre ser actriu i presentadora de televisió: llegim i aprenem guions, improvisem i emocionem. Després de 20 anys dedicant-m’hi, no sabria triar una per davant de l’altra i, és més, ser actriu m’ajuda a ser presentadora, i a la inversa. I sobretot, ho faig apassionadament.\nTornant a la universitat, després d’aquell primer curs de Periodisme, ho deixes córrer.\nSí, vaig fer el salt a l’Institut del Teatre per estudiar Art Dramàtic. És curiós, perquè la meva primera feina remunerada va ser a la televisió i no pas com a actriu. Aleshores tothom em deia si era periodista, i sempre havia de dir que era una actriu que presentava un programa de televisió.\nEl recordem tots: Sputnik, al canal 33.\n[Somriu] Per tot hi ha una primera vegada i l’Sputnik va ser un regal. Encara recordo l’anunci als diaris del càsting que es va fer a la sala Bikini. Va ser una experiència molt bonica amb un equip meravellós. En aquell moment, l’Sputnik va trencar amb el model de televisió tradicional, sent un programa modern i en directe.\nAmb dos presentadors: tant el Bruno Sokolowicz com tu éreu molt joves.\nSí, i sense experiència televisiva. Però aquella naturalitat quan també ens equivocàvem va permetre trencar amb una certa impostura que hi havia fa 20 anys en el model televisiu d’aleshores. Actualment, més enllà de TV3, a la televisió fan falta programes musicals d’aquell format; amb el pas dels anys possiblement s’ha abandonat el format televisiu d’actuacions i de música en viu.\n“La televisió està evolucionant i ens hi hem d’adaptar tots. S’ha de trobar la fórmula per coexistir”\nI de l’Sputnik a treballar amb tres grans periodistes de TV3: Júlia Otero, Ramon Pellicer i Josep Cuní.\nVist amb perspectiva, em sento molt afortunada. Soc com una esponja, i de tothom n’he après una mica a treballar davant la càmera. A Júlia Otero li agraeixo la confiança que va posar en mi quan jo era molt jove –a La columna–, i l’oportunitat que em va donar de fer el salt a la televisió estatal –a Las cerezas– més tard. Per a mi és una persona inspiradora, em va ensenyar a donar-ho tot a la feina.\nLa teva consolidació a la televisió va ser amb el Caiga quien caiga, en aquest cas com a copresentadora?\nEl CQC va ser un repte majúscul, tenint en compte que ja era un format conegut, un referent televisiu i d’abast estatal. Va ser un encert que les tres presentadores fóssim actrius, perquè ens vam complementar perfectament bé. En tinc molt bon record.\nDesprés d’una gran embranzida televisiva, et llences de ple en la teva faceta com a actriu. Què va passar?\nVa ser arran d’una entrevista que vaig dir, sense pensar-hi massa: “tinc ganes de fer d’actriu”. Aleshores, una directora de càsting va llegir l’entrevista i va trucar-me per avançar-me que començava el càsting per la sèrie Mar de fons. Estava convençuda que no m’adjudicarien el paper… però, sí! Vaig haver de comunicar-li a en Cuní que deixava el Tvist. Primer a Mar de fons, i després a El Príncipe, han estat de les millors experiències que he tingut com a actriu.\nAbans d’aterrar de nou a la tele, publiques el teu primer llibre (i de moment únic): No et rendeixis (2019).\nVa ser un llibre en un dels moments personals més difícils de la meva vida, on intento aportar algun missatge d’esperança per aquella persona que ho necessiti. Aquell llibre és una reivindicació que cal continuar lluitant pels teus somnis, un recull de motius que em van permetre recuperar la il·lusió.\n“El teleespectador agraeix la bona gent davant de la càmera”\nNo només no et vas rendir, sinó que et va arribar l’oportunitat de liderar Punts de vista de TVE Catalunya.\nSí, va ser fa un parell d’anys i mig, quan em van proposar ser la cara visible d’aquest programa cultural, que ja tenia un recorregut, però volien renovar el format i introduir alguns canvis. Va ser un moment molt especial, de retrobar-me amb la càmera, i em vaig trobar un equip molt femení, vam connectar ràpidament, cosa que em va fer sentir molt a gust des del primer moment. Quan agafàvem velocitat, va esclatar la pandèmia.\nAbsolutament tot. Però teníem molt clar que havíem d’aixecar més que mai la bandera de la cultura, no podíem desaparèixer en aquell moment. A correcuita, encara en xoc per la situació, vam adaptar-nos a un nou llenguatge audiovisual i televisiu. Així que vaig obrir les portes de casa meva i amb un mòbil vam emetre el programa, l’únic en antena més enllà dels informatius. Punts de vista va fer un salt de qualitat molt gran en tots els aspectes i vam guanyar-nos l’estima de l’audiència.\nI l’estima de la nova direcció. Prova d’això és que el programa ha passat d’emetre’s un cop a la setmana a fer-ho de dilluns a divendres.\n[Riu] Sí, encara recordo quan al setembre vam iniciar la nova temporada que ja em van avançar que a partir del gener seria un programa diari. És un repte majúscul, però no hem perdut l’essència. Tot i que la cultura abraça moltes disciplines, intentem que totes se sentin reflectides en les seccions de teatre, moda, videojocs, lectura, sèries, cinema i música.\nTenint en compte el vincle que has tingut sempre amb la cultura, Punts de vista és un programa fet a mida?\nFet a mida, no. Bàsicament, perquè no vaig començar-lo jo. Ara bé, amb tots els retocs que li hem fet en els darrers mesos, cada cop me’l sento més meu, especialment en aquest format de conversa. Això fa que cada vegada puc mostrar-me més jo.\nTens algun secret a l’hora de posar-te davant la càmera?\nSer bona gent, ser autèntica. Si no ho fas així, no arribes a connectar amb l’audiència. El teleespectador agraeix la bona gent davant de la càmera, perquè la càmera és com el cotó, ho capta tot. Sempre ho he tingut molt clar, però és una de les coses que vaig comprovar durant la pandèmia quan vam emetre el programa des de casa. Era com obrir casa meva, mostrar-me tal com soc. La pandèmia m’ha fet encara més propera amb el teleespectador.\nPer tant, a la televisió no actues, no fingeixes?\nNo, la Tània que es veu davant de la càmera és la mateixa que en la vida real, un pèl més tímida fora del plató, això sí. Ara bé, l’essència de la Tània és la mateixa. Quan he d’interpretar un personatge no soc la Tània de la tele, és la Tània que fa ficció com a actriu.\n“Mai he patit cap experiència denunciable pel fet de ser dona. Ara bé, de micromasclismes? Tots els que vulguis i més!”\nT’agradaria recuperar la teva faceta activa com a actriu?\nCom a consumidora de sèries de les grans plataformes, m’agradaria molt tenir un paper principal en una sèrie, un personatge amb regularitat. Però no és fàcil, tenint en compte que a partir dels 40 les dones desapareixem, som més invisibles davant de la càmera. És una realitat compartida amb moltes altres companyes que ens trobem en la mateixa situació. No és una opinió personal sense fonaments, ho diuen els percentatges. I aquesta lluita la compartim des de l’associació Dones Visuals.\nLa dona davant de la pantalla té data de caducitat?\nNo hauria de ser així, perquè les dones som unes grans consumidores de l’audiovisual. Però té a veure amb la manca de dones en els llocs de direcció. Falten més referents femenins, que facin més partícips a les dones i que tinguin més protagonisme. Falten històries i personatges femenins per a totes les edats, especialment en la ficció.\nTant en la ficció com en la televisió, t’has sentit sempre respectada com a dona?\nSí, he tingut molta sort, mai he patit cap experiència denunciable. Ara bé, de micromasclismes? Tots els que vulguis i més! M’emprenya molt, s’hauria de tenir més respecte. Així i tot, actualment ja s’està prenent més consciència. Però, a banda dels homes, hi ha certes crítiques que també venen de l’entorn femení que no sumen.\n“Punts de vista va fer un salt de qualitat molt gran durant la pandèmia i vam guanyar-nos l’estima de l’audiència”\nTornant a la tele, creus que la televisió convencional desapareixerà?\nNo, ni molts menys. La televisió està evolucionant i ens hi hem d’adaptar tots. És cert que hi ha una part de la població que ha desconnectat del model tradicional i que l’ús que en fa és a través del mòbil, i hem de fer l’esforç per arribar-hi. I això té una conseqüència: que la manera com encara es mesuren les audiències en la televisió del nostre país ha quedat obsoleta, perquè no es comptabilitzen les que provenen del món digital. Crec que, més que desaparèixer, s’ha de trobar la fórmula per coexistir.\nLa televisió pública ha de fer prevaldre l’anomenat èxit d’audiència?\nNo, em nego a pensar que la continuïtat d’un programa depengui únicament de l’audiència. Sempre ha de prevaldre la qualitat. Ara sembla que tot ho reduïm a una xifra. Ja no importa què representa aquest programa, sinó quina audiència té. Tenir més audiència no significa que el producte tingui més qualitat.\nTV3 és líder absoluta a Catalunya per trajectòria i per audiència. TVE Catalunya continua vivint a l’ombra?\nTV3 ha estat una televisió a la qual s’hi han dedicat molts recursos i amb professionals molt potents que ha arrelat en la nostra societat. Però crec que aquesta dinàmica està canviant gràcies a l’aposta que s’està fent des de TVE Catalunya en els darrers anys. I sobretot pel projecte a curt i mitjà termini que ha dissenyat la nova direcció.\n[Riu] No, no és cosa meva. Només puc avançar-vos que seran propostes molt atractives per seguir creixent i que atraparan una part de la població que havia desconnectat de Sant Cugat. De debò, venen projectes molt llaminers per a TVE Catalunya, ja ho veureu.


Cementiri de Pneumàtics: Sèries: DC's Legends of Tomorrow (segona temporada)\nSèries: DC's Legends of Tomorrow (segona temporada)\nQuan fa uns mesos vaig publicar una entrada sobre aquesta sèrie nascuda de la recuperació més aviat forçada de secundaris d'Arrow i The Flash vaig dir que m'havia agradat, però que era lleugera i una mica poca-solta. No és que em preocupés, però trobava que era carn de cancel·lació.\nVa acabar aquella primera temporada, la segona es va estrenar pocs mesos després i ja se sap que hi haurà tercera tongada d'episodis. Per tant, ha funcionat i va agafant força. Així doncs, continuo amb aquesta entrada en què ja no presentaré els personatges ni la premissa -per a això cal llegir l'article de la primera temporada-, sinó que em centro en l'evolució d'aquestes persones que no es consideren herois, sinó llegendes.\nSi a la primera temporada la gran amenaça per al teixit del temps era en Vandal Savage, que amb al recolzament dels Mestres del Temps pretenia dominar el món, per a la segona no han trobat cap altre enemic més poderós i han buscat una altra fórmula, igualment interessant, que és la del grup de dolents amb un altre objectiu: en Damien Darhk (Neal McDonough), en Malcolm Merlyn (John Barrowman) i l'Eobard Thawne (Matt Letscher) -tant se val si algun d'ells representa que era mort o atrapat fora del temps, estem parlant d'una sèrie sobre viatges temporals!- s'han unit per aconseguir la Llança del Destí, que permet configurar la realitat al gust de l'usuari.\nMentrestant, els Legends han de retrobar-se després que en Rip Hunter els salvés de la mort escampant-los pel temps. A més, com que la plantilla es va reduir a la primera temporada lògicament hi ha noves incorporacions.\nLa primera és l'Amaya Jiwe (Maisie Richardson-Sellers), la Vixen dels anys 40, que pertany a la JSA i és l'àvia de la Vixen que ja havíem vist a l'Arrowverse al present.\nEl seu poder és en realitat la capacitat d'invocar habilitats de tota mena d'animals, gràcies al tòtem que duu al coll. A mesura que passen els capítols -no goso dir "el temps"- s'adapta al xoc cultural que representaria per a qualsevol persona interactuar amb gent de 75 anys en el futur.\nI la segona és en Nathan Heywood (Nick Zano, vist a 2 Broke Girls), un historiador -sempre van bé a les històries sobre viatges en el temps- que resulta que és nét del Comandant Steel de la JSA, al seu torn company de l'Amaya.\nÉs el hipster del grup, però també manifesta una transformació metàl·lica (com la del Colossus dels X-Men) que li proporciona molta força i una barrera defensiva impenetrable. A més, contribueix als diàlegs humorístics amb en Ray Palmer.\nEl cas és que aquesta temporada de DC's Legends of Tomorrow mostra com els seus protagonistes intenten evitar que l'anomenada Legion of Doom aconsegueixi els fragments de la Llança del Destí i refaci la realitat de maneres inimaginables, i amb aquesta excusa els tornem a veure viatjant per diversos llocs i èpoques, com per exemple l'Oest, el Japó feudal o Camelot -capítol en què, per cert, un altre segment correspon a l'any 3000 i per tant s'anomena, en una autorreferència de DC, Camelot/3000-.\nEls moments històrics són prou nombrosos com per garantir la diversitat dels escenaris i les situacions, ho saben també els responsables de la sèrie Timeless, però curiosament totes dues sèries en toquen alguns, de vegades, molt similars.\nLa solidesa adquirida per la sèrie s'ha demostrat també en la seva completa integració en l'Arrowverse, i ho veiem en un notable crossover a quatre bandes amb Arrow, The Flash i Supergirl que és una enorme festa del fanservice.\nI es nota que els actors i les actrius s'ho passen bé treballant junts, perquè sovint es fan selfies divertides que comparteixen amb els agraïts fans. A banda de tot això, DC's Legends of Tomorrow continua amb salut i aprofundint en els seus personatges, que originalment eren repescats d'altres sèries. Crec que als seus intèrprets no els hauria pogut passar res millor, perquè amb aquella aposta arriscada ara són protagonistes d'aquesta producció que va creixent en importància i interès.\nEl personatge de la Sara (Caity Lotz), per exemple, cada cop és més entranyable i ja s'ha convertit en un dels meus preferits de la televisió. De fet, la meva filla es dirà així.\nI en Rory (Dominic Purcell) té un sorprenent carisma que fa que en aquesta sèrie, a diferència de Prison Break, faci ombra a en Wentworth Miller, i és un dels personatges més divertits. En un dels episodis ell és el narrador del "previously", i és per pixar-se de riure.\nEtiquetes de comentaris: arrow, Commander Steel, crossover, Damien Darhk, dc comics, DC's Legends of Tomorrow, Eobard Thawne, Flash, Invasion, Legion of Doom, Malcolm Merlyn, Sara Lance, Sèries, Spear of Destiny, Supergirl, Vixen


Es reuniran a Brussel·les malgrat que persisteixen els principals elements de disputa\nBoris Johnson i Ursula von der Leyen en una imatge d’arxiu. TOLGA AKMEN / AFP\nBrussel·lesUn altre dia sense acord en l'enrevessat embolic del Brexit. Divendres va semblar que s'arribava a l'abisme (un altre cop) quan els dos equips negociadors es donaven per vençuts i deixaven en mans de les més altes instàncies la decisió de continuar. I continuar és el que van decidir dissabte en una trucada telefònica la presidenta de la Comissió Europea, Ursula von der Leyen, i el primer ministre britànic, Boris Johnson. Una trucada que s'ha repetit aquest dilluns i després de la qual han decidit trobar-se físicament a Brussel·les "els pròxims dies" malgrat constatar que no hi ha prou consens per salvar l'acord perquè les grans diferències persisteixen.\nAquest matí, a primera hora, el negociador europeu, Michel Barnier, ha informat els ambaixadors dels vint-i-set governs del "poc progrés" aconseguit al llarg d'aquest cap de setmana, segons una alta font comunitària. Després d'aquesta reunió, en què Barnier els ha transmès que no pot garantir l'acord, segons el Financial Times, Downing Street ha fet un gest comprometent-se a retirar els articles de la polèmica llei de mercat interior que incompleixen l'acord de retirada signat pel mateix premier britànic.\nCom informa Quim Aranda des de Londres, en un comunicat, Downing Street ha anunciat que si finalment s'arriba a un pacte comercial, "el govern del Regne Unit estaria disposat a eliminar la clàusula 44 del projecte de llei del mercat interior […] i també estaria disposat a desactivar les clàusules 45 i 47, relatives a les ajudes estatals, de manera que només es poguessin utilitzar quan fossin compatibles amb els drets i obligacions del Regne Unit en virtut del dret internacional". En altres paraules, els polèmics punts que va denunciar la UE del text, perquè infringien el protocol d'Irlanda del Nord i violaven el tractat internacional que és l'acord de retirada, serien eliminats.\nL'última vegada que Johnson va viatjar a Brussel·les va ser precisament per signar l'acord que aquesta llei es volia saltar i que va permetre obrir un període de transició entre la sortida simbòlica del Regne Unit de la Unió i la sortida real, que es produirà aquest 31 de desembre hi hagi acord o no.\nEl gest s'ha produït poc abans de la trucada entre els dos líders, que han conversat durant una hora escassa. "Hem acordat que no s'han donat les condicions per tancar l'acord perquè persisteixen les diferències significatives en tres qüestions crítiques: la igualtat de condicions en la competència entre empreses, l'arbitratge entre les dues parts quan hi hagi conflictes i la pesca", diu el breu comunicat que han emès hores després d'acabar la trucada.\nPer això demanen als responsables de les negociacions, Michel Barnier i David Frost, que preparin una revisió dels punts de disputa perquè les puguin discutir en una trobada presencial a Brussel·les els "pròxims dies".\nEl portaveu de la Comissió, Eric Mamer, especifica que no s'ha confirmat la data de la reunió. Però cal tenir en compte que l'agenda europea d'aquesta setmana està especialment plena. Dijous i divendres els caps d'estat i de govern es reuneixen en l'última cimera de l'any, que tot fa pensar que estarà inevitablement monopolitzada pel Brexit però que té qüestions tan importants en l'agenda com el desbloqueig dels fons antipandèmia.\nBrexit Boris Johnson Ursula von der Leyen UE


Avís legal | Meridiana\nEl web http://ajuntament.barcelona.cat/meridiana de l’Ajuntament de Barcelona és un lloc web que informa sobre el projecte de la Meridiana\n1-La informació que es difosa per mitjà d’aquest web és la vigent en el moment de la publicació i s’actualitzarà amb la màxima celeritat possible.\nEn el cas que es publiqui al web informació facilitada per tercers és responsabilitat de la persona o entitat proveïdora. L’Ajuntament de Barcelona vetllarà perquè els proveïdors d’aquesta informació en garanteixin l’actualització i el respecte segons la normativa vigent.\nEn el cas de la web http://ajuntament.barcelona.cat/meridiana a l’apartat “Contacte” es recolliran dades de caràcter personal a través de l’aplicació IRIS per tal de solucionar els dubtes i suggeriments que puguin sortir sobre el site.\nD’acord amb la llei de protecció de dades, les dades personals s‘incorporaran al fitxer "Serveis d’informació i atenció al ciutadà" de l’Ajuntament de Barcelona, amb la finalitat de gestionar el servei d’informació sol·licitat. Les dades no se cediran a tercers. Es poden exercitar els drets d’accés, rectificació, cancel·lació i oposició adreçant-se per escrit al Registre General de l’Ajuntament: (pl. Sant Jaume, 1, 08002 Barcelona), indicant clarament a l’assumpte “Exercici de dret LOPD”.\nAquest lloc web fa servir galetes pròpies i de tercers per millorar l’experiència de navegació i oferir continguts i serveis d’interès (més informació a http://www.barcelona.cat/ca/cookies.html.


El Segrià registra una taxa d’incidència acumulada de covid-19 de 149,1 casos per cada 100.000 habitants\nLa comarca del Segrià registra una taxa d’incidència de la covid-19 de 149,1 persones contagiades per cada 100.000 habitants en els últims quinze dies, segons les dades de l’informe epidemiòleg de l’Agència de Salut Pública que cita el jutjat d’instrucció número quatre de Lleida que ha autoritzat el confinament de la zona decretat pel govern.\nTot allò que cal saber sobre el confinament del Segrià\nEn una intelocutòria, el jutge cita aquestes xifres i indica que l’important augment de detecció de casos de coronavirus, la possible transmissió comunitària del virus comparada amb la resta de Catalunya, així com l’augment de la corba epidèmica ‘fan necessari la presa de mesures per protegir la salut de la població’.\n‘Valorant que la SARS-Cov-2 és una malaltia infecciosa que es transmet per via aèria i amb el contacte personal i que, per tant, hi ha risc per a la salut pública col·lectiva derivada de l’elevat risc de propagació, es justifica la limitació de la llibertat de circulació’, conclou el jutjat de guàrdia. També afirma que és ‘públic i notori’ que hi ha un ‘risc imminent i extraordinari’ que exigeix mesures ‘sense que es puguin considerar excessivament greus o desproporcionades’.\nEl jutge també destaca que el govern no inclogui una limitació temporal del confinament del Segrià i aconsella que sigui de quinze dies, ‘sense perjudici de les successives pròrrogues a la vista de l’evolució dels esdeveniments’.


Per tal de promoure l’envelliment actiu i estimular les persones grans, als Habitatges amb Serveis per a Gent Gran de Pere IV, treballem la psicomotricitat.\nCada dilluns a les onze del matí, un grup de persones usuàries dels Habitatges de Pere IV es reuneix per fer “Fem Salut”, un taller de psicomotricitat. Es tracta d’una disciplina no farmacològica que integra les interaccions motrius, cognitives, afectives, socials i sensorials de les persones. El Josep, gerocultor del centre, aconsegueix estimular i motivar les persones participants mitjançant jocs i activitats.\n“Fem Salut” vol afavorir la salut de les persones usuàries amb l’objectiu de què tinguin autonomia funcional i una millor qualitat de vida. Mitjançant una sèrie de moviments bàsics i suaus amb els que es treballa tot el cos, les persones grans enforteixen les seves articulacions i músculs, alhora que milloren la seva coordinació i equilibri.\nA l’inici, l’activitat es duia a terme en una sala interior de l’edifici però, degut al confinament viscut per la Covid-19, el taller psicomotriu es va començar a realitzar al terrat, un espai completament adaptat que permet estar a l’aire lliure i mantenir les distàncies de seguretat.\n“Poder-nos trobar al terrat per fer el taller de gimnàstica ha estat la nostra salvació durant el confinament. M’he trobat molt acompanyada tot i la situació”, explica la Conxita, usuària i participant.\nL’activitat, que té una duració d’una hora, comença amb un exercici d’escalfament on les persones usuàries caminen per l’espai disponible, per tal de millorar la resistència i la capacitat pulmonar.\nSeguidament es posen en rotllana assegudes en una cadira i es disposen a fer exercicis per treballar la musculatura de les extremitats i les articulacions, seguint les instruccions del gerocultor.\nLes i els participants valoren molt positivament que en les propostes d’exercicis i moviments es tinguin en compte els seus gustos i necessitats. La Montse, una de les usuàries que participa a l’activitat, assegura: “Valoro molt que haguem integrat els exercicis que em recomana el metge. Crec que totes en podem treure profit”.\nA Accent Social ajudem les persones a portar un estil de vida saludable. Promovem un l’envelliment actiu tot estimulant les seves capacitats físiques, cognitives i socials. Les participants del taller asseveren que a més de moure’s i fer exercici, valoren estar en companyia. La Teresa, per exemple, explica que intenta adaptar els seus plans per tal de poder assistir a l’activitat cada dilluns.\nFem psicomotricitat a l’aire lliure, en un espai segur i adaptat.


Tots els passos –com a la foto ho fa els Dolors– sortiran de dins de Santa Maria\nSent com és la Quaresma el temps previ a la Setmana Santa, tant la Comissió com les diferents germandats i confraries intensifiquen la celebració d'aquesta a la ciutat. La Setmana Santa mataronina del 2018 arribarà amb novetats al seu acte central i més important, declarat patrimoni cultural de la ciutat. La Processió General de Divendres Sant canviarà de ritus de sortida, recorregut i horaris per tal de millorar aspectes com "seguretat, prevenció, temps i organització" segons ha fet públic la Comissió de Setmana Santa.\nAmb els canvis es vol "aportar algunes millores al públic assistent i com no, donar un bon sentit litúrgic i d'expressió pública de fe" a un acte que congrega milers d'espectadors.\nAmb aquest objectiu de millorar-la, l'acord entre armats, confraries i germandats estableix que es recuperarà l'antic recorregut amb els carrers de Sant Francesc d'Assís i de Bonaire enlloc del trajecte que ara es feia pel Carrer Nou. A més, la Processó General s'iniciarà a la Basílica de Santa Maria i tots els misteris sortiran de l'interior del temple. La Plaça de Santa Maria, doncs, es buidarà de misteris i disposarà de tot l'espai per al públic.\nAixò permetrà, també, que durant el matí de Divendres Sant –després del Via Crucis– tots els misteris que surten en processó al vespre estiguin exposats al públic dins de la Basílica.\nMillorar els horaris\nDes de la Comissió s'espera que els canvis permetin millorar els horaris de pas de la pròpia Processó i estudien fixar temps de pas aproximats per cada carrer per facilitar l'assistència de públic a cada tram. Aquesta pràctica és comuna a la majoria de localitats estatals amb processons de gran concurrència i durada.\nDos moments de la Processó General de l'any passat


Clàssics a la romana.: TENIM TOPÒNIMS LLATINS !\nEls Romans no només van romanitzar Catalunya, sinó que van conquerir tota la península creant així un munt de ciutats romanes que porten el nom dels dos governats de l'època: Juli Cèsar i Octavi August.\nPer exemple els nom de:\nLlívia: Iulia Liberica\nLugo: Lucus Augusti\nSaragossa: Caesar Augusta\nSevilla: Iulia Romula Hispalis\nMèrida: Emerita Augusta\nAstorga: Asturica Augusta\nTambé trobem noms d'altres ciutats d'Hispània relacionats amb divinitats, per exemple el nom de Dènia , prové de Dianium la deessa Diana. O d'altres relacionats amb el paisatge , per exemple.\nEl cap Finisterre que es troba a Galícia, Prové dels mots llatins Finis terrae.\nA continuació us cito algunes de les ciutats més importants on van estar el romans i el nom de la ciutat actual:\nLegio VII Gemina: Lleó\nÉs apassionant saber que coses tan presents en la nostra vida com els topònims encara perduren des de temps tan arcaics. El pensament d'això porta imaginàriament al passat i arribem a veure les nostres semblances a partir de la llengua. No és impressionant que encara utilitzem paraules de fa milions d'anys?\n17 de novembre de 2010 a les 22:08\nEstic dacord amb tu Martí, es impresionant que perdurin encara avui en dia aquest tupónims llatins.\n19 de novembre de 2010 a les 8:41\nAquestes coses es mereixen que ens parem uns segons de la nostre vida a reflexionar-hi. Amb els anys d'història que hi ha, sembla mentida que encara perdurin característiques en la nostre llengua dels antics clàssics.\nMolt bona entrada Sandra. Gràcies :)\n19 de novembre de 2010 a les 8:47\nCom en moltes entrades anteriors, podem observar el gran nombre de coses que ens han deixat els nostres avantpassats, els romans, i ara hi podem afegir alguns topònims més!\n19 de novembre de 2010 a les 9:52\nLa veritat és que no sabiem que el nom de Catalunya provenia de: Brignatium. Ni molts noms que apareixen a la entrada no sabia que existien, per di que ni s'assemblen al nom d'ara. Però sempre està bé saber-ho. Bona entradaaaa!!!\nAina & Abigail!! :)\nCatalunya de Brignatium??\nBaja, no s'assembla gaire, la veritat...\nMolt bé, Sandra, una entrada mlt ben aconseguida.\nm'ha agradat força aquesta entrada al bloc Sandra saber aquestes coses dels romans els nostres avantpassats. es molt interessant\nHola molt bona l'entrada però no s'assembla res Catalunya a Brignatium?


Entrega d'ajuts per conservar races autòctones a 8 comarques gironines - Diari de Girona\nEntrega d'ajuts per conservar races autòctones a 8 comarques gironines\nL'objectiu de la iniciativa és mantenir la variabilitat genètica de les poblacions ramaderes de Catalunya\nEntrega d'ajuts per conservar races autòctones a 8 comarques gironines Diari de Girona\nEl Departament d'Agricultura, Ramaderia, Pesca i Alimentació (DARP) va fer efectiu ahir el pagament dels imports corresponents a la campanya 2018 de l'ajut a la conservació de races autòctones. L'import total ha estat d'1.952.956,50 euros, i s'ha destinat a 538 beneficiaris de 30 comarques. Pel que fa a la província de Girona, les comarques que han rebut les ajudes en són 8: l'Alt Empordà, el Baix Empordà, la Cerdanya, la Garrotxa, el Gironès, la Selva, el Pla de l'Estany i el Ripollès.\nEl Departament d'Agricultura va informar ahir a través d'un comunicat que aquests ajuts, amb compromisos a 5 anys vista, s'emmarquen dins del PDR.cat2020, amb el cofinançament del Fons Europeu Agrícola de Desenvolupament Rural (FEADER). L'objectiu de la iniciativa és el manteniment de la variabilitat genètica de les poblacions ramaderes catalanes, i la voluntat de preservar de la desaparició aquelles races que formen part del patrimoni genètic i cultural del territori. Es tracta de races que, a més, constitueixen la base d'explotacions tradicionals, respectuoses envers l'entorn, i són font de productes ramaders de qualitat, però que, en l'actualitat, no tenen prou rendibilitat econòmica.\nLes ajudes van dirigides a 30 comarques, de les quals 8 pertanyen a Girona. En el cas de l'Alt Empordà, s'han pagat 12 expedients per un import de 89.210 euros. Al Baix Empordà s'han pagat 6 expedients i la suma ha estat de 26.172 euros. Pel que fa a la Cerdanya, els expedients coberts en són 74, la xifra més nombrosa en comparació amb la resta de comarques gironines, amb un total de 181.056 euros. La Garrotxa té 6 expedients pagats i el total abonat ha estat de 8.570 euros. Al Gironès només hi figura un expedient pagat, i l'import ha estat de 6.375 euros. A la Selva, s'han cobert dos expedients i s'han abonat 2.400 euros. Al Pla de l'Estany, s'han finançat 3 expedients per un import de 14.883,50 euros. I al Ripollès, en són 60 els expedients abonats, i l'import pagat ha estat de 199.420 euros.


37 residents del geriàtric Maria Gay de Girona donen positiu per coronavirus - Diari de Girona\n37 residents del geriàtric Maria Gay de Girona donen positiu per coronavirus\nSalut havia fet els tests a 43 interns amb simptomatologia compatible i aquest dimecres l'han estès a la resta\n29·04·20 | 15:05\nImatge dels voluntaris d'Open Arms i del personal de l'ICS fent testos PCR als residents del geriàtric Maria Gay de Girona. ACN\nLes proves PCR que s'han fet als interns del geriàtric Maria Gay de Girona han detectat fins ara 37 positius per coronavirus. Tots ells formen part d'un primer grup format per 43 residents, que tenien simptomatologia compatible amb la covid-19, i a qui es va fer el test la setmana passada. Segons subratlla Salut, el sociosanitari s'ha sectoritzat per separar els usuaris que s'han infectat dels que no tenen la malaltia. Això sí, tots els residents estan confinats a les seves habitacions. "Lamentem molt tenir un brot al centre Maria Gay, però hem de ser conscients que en aquest moment d'evolució de la pandèmia, amb molts casos comunitaris, molts dels quals asimptomàtics, les residències de gent gran són un clar focus", diu el Departament.\nEl brot de coronavirus al geriàtric Maria Gay de Girona afecta, de moment, el 40% dels interns que hi ha al centre. Dels 104 residents, n'hi ha 37 que han donat positiu per la covid-19.\nTots ells formen part d'un primer grup de 43 interns, que presentaven símptomes compatibles amb la malaltia i a qui la setmana passada Salut va fer les proves PCR. Uns testos que s'han acabat de fer avui a la resta d'interns del geriàtric, i que han dut a terme voluntaris de l'ONG Open Arms i personal de l'Institut Català de la Salut (ICS).\nSegons informa el Departament, des de l'inici de la pandèmia professionals de l'equip d'atenció primària del CAP Santa Clara han fet un seguiment de l'estat de salut dels residents. A més, també han donat indicacions als treballadors sobre "l'ús dels equips de protecció individual i higiene de mans" i recomanacions sobre "bugaderia, uniformes, neteja i gestió de residus".\nConfinats a les habitacions\nAmb la declaració de l'estat d'alarma pel coronavirus, el geriàtric Maria Gay de Girona va aplicar un pla organitzatiu per reduir el risc de contagi. Es van anul·lar totes les activitats col·lectives i es van anar confinant progressivament els 104 residents a les seves habitacions.\nA més, es va incrementar el personal assistencial i de neteja i es va habilitar el centre de dia com a sala d'aïllament davant possibles casos de coronavirus. Hi ha quatre llits, totalment separats de la resta del geriàtric.\nLa setmana passada, el geriàtric va fer testos serològics a la seva plantilla (que formaven part del paquet que va enviar la Diputació de Girona). Dels 80 treballadors, se'n van detectar set que havien passat la covid-19 de manera asimptomàtica i dos casos positius.\nEn paral·lel, un cop s'han confirmat casos de coronavirus entre els interns, el sociosanitari s'ha sectoritzat per tal de separar els usuaris amb la covid-19 dels que no s'han infectat.\nEl Departament de Salut, en un comunicat, lamenta el focus de coronavirus que afecta el geriàtric Maria Gay. "L'especificitat dels residents, gent d'edat molt avançada, fa que encara siguin més vulnerables", diu l'escrit.\nLes proves PCR que s'han fet al geriàtric gironí formen part de les que s'estan fent a tots els centres residencials de Catalunya. Els testos es fan a tots els interns, tinguin o no simptomatologia per la covid-19. En aquest moments, prop del 45% de les gairebé 6.000 persones que viuen en residències a la Regió Sanitària de Girona tenen la PCR feta.\nUnes 900 persones es concentren a Girona en suport a Puigdemont: "President, esperem veure't ben aviat a casa"\nEl Tribunal de Comptes investiga l'Ajuntament de Besalú per suposades irregularitats en la recaptació d'impostos\nEducació ambiental per a un consum responsable de l’aigua\nAdif licita el contracte per reparar el pont del tren al seu pas per Ripoll


Toni Bou, sense rival: guanya la segona prova del Mundial de trial en pista coberta\nAdam Raga ha acabat segon a Montpeller\n1 min. Barcelona 13/01/2018 23:44\n651x366 Toni Bou / REPSOL HONDA TEAM Toni Bou / REPSOL HONDA TEAM\nToni Bou (Montesa) no cedeix i aquest dissabte també s'ha imposat en la segona prova puntuable per al Mundial de trial en pista coberta (X-Trial), disputada a la ciutat francesa de Montpeller.\nBou, 11 vegades campió mundial d'aquesta especialitat, ha guanyat al Sud de France Arena després de superar a la final Adam Raga (TRS), al qual a principis de desembre també va batre en el desenllaç de la prova inaugural, a la Vendée ( França).\nEl pilot de Piera (Barcelona), de 31 anys, ha tornat a demostrar la seva superioritat. Ha superat les primeres rondes amb un sol punt de penalització i ha arribat a la final després de signar els mateixos punts que Raga en les dues sèries de la segona ronda. A la final Bou ha marcat vuit punts de penalització, respecte als 13 d'Adam Raga, i s'ha endut la victòria.\nTercer hi ha acabat el britànic James Dabill (Beta), amb 14 punts, dos menys que el francès Benoit Bincaz (Scorpa), quart, i Miquel Gelabert (Sherco), cinquè. La següent cita del campionat serà el 19 de gener de nou en territori francès, a Tolosa.\n"Alonso i McLaren lluitaran pel títol el 2019"


Entre Vigne et Garrigue - Les Collectionneurs Pujaut França - Ofertes d'hotels amb els MILLORS DESCOMPTES EN LÍNIA\nMas Saint-Bruno/Route de St-Bruno, Pujaut, Pujaut, França - Veure al mapa\nMés informació sobre Entre Vigne et Garrigue - Les Collectionneurs\nConvenientment situat a Pujaut, Entre Vigne et Garrigue Chateaux et Hotels Collect és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Entre Vigne et Garrigue Chateaux et Hotels Collect és compromet a que la seva estada sigui el més còmoda possible. Per a la comoditat i comfort dels seus clients, l'hotel ofereix instal·lacions per a reunions i banquets , habitació familiar, restaurant, caixa forta.\nL'ambient de Entre Vigne et Garrigue Chateaux et Hotels Collect es reflexa en cada habitació. banyera hidromassatge, aire condicionat, calefacció, escriptori, llits extrallargs (> 2 metres) són només algunes de les comoditats a la vostra disposició. Durant el dia podeu gaudir de l'atmòsfera relaxant de piscina exterior, jardí. Si buscau un allotjament còmode i adequat a Pujaut, faci de Entre Vigne et Garrigue Chateaux et Hotels Collect la vostra llar.


Nutritius i amb moltes possibilitats a la cuina | Revista\nAliments fermentats i germinats : Nutritius i amb moltes possibilitats a la cuina\nIogurt, quefir, mató, salsa de soia fermentada, col i altres verdures fermentades... o els brots germinats de soia, alfals, blat o ordi són tots aliments que alguns consumidors estan incorporant a la seva dieta\n/imgs/20000901/alimentacion01.jpgEn realitat, la fermentació i la germinació es realitzen des d’èpoques remotes i consisteixen en processos de transformació que busquen millorar la conservació de certs aliments. Ja més recentment, el que es pretén és obtenir productes amb un valor afegit pel que fa a les seves propietats culinàries i nutritives.\nEls aliments fermentats i germinats poden enriquir molts dels nostres plats habituals i ajudar-nos a mantenir una alimentació equilibrada, completa, saludable i no per això menys saborosa.\nLLa fermentació pot millorar les qualitats nutritives d’alguns aliments\nLa fermentació transforma l’aliment mitjançant l’acció d’enzims o ferments produïda per organismes diminuts com la floridura, els bacteris i el llevat. Avui, el seu ús està molt estès i se sap que, a més d’allargar la vida útil del producte d’origen, els aliments fermentats milloren les seves propietats nutritives. Hi ha diversos tipus de fermentació: làctica, alcohòlica i d’altres que es produeixen de forma natural. La fermentació làctica és la més freqüent i es produeix a partir de la lactosa (sucre propi de la llet) o d’altres hidrats de carboni presents en els cereals (blat, sèsam, sègol, ordi, gira-sol, mill…), lleguminoses (soia remullada) i verdures. S’afegeixen bacteris làctics a la llet per obtenir iogurt o quefir i es fermenta el sèrum de la llet per elaborar mató. La fermentació alcohòlica, entre altres usos, s’utilitza per produir begudes tradicionals poc alcohòliques d’algun valor alimentari (cervesa, sidra…) i per elevar la massa de pa. En aquesta fermentació determinats enzims converteixen els sucres senzills, com la glucosa o el sucre de raïm i la fructosa, en alcohol etílic i anhídrid carbònic. Les fermentacions naturals s’empren per obtenir vinagre de vi, de poma, etc.\nMitjançant la fermentació, algunes substàncies indesitjables (com l’àcid fític, present a la coberta del gra de cereals i lleguminoses, que pot impedir l’absorció de calci, ferro i zenc) queden destruïdes. Amb la fermentació, les proteïnes realitzen una predigestió, amb la qual cosa el nostre organisme en millora l’assimilació. Ja més en concret, el iogurt es digereix millor que la llet, la col fermentada o el xucrut millor que la col fresca i el tamari (salsa de soia fermentada) millor que la soia en grans. Amb aquest procés, l’aliment s’enriqueix en vitamines, especialment en les del grup B i C. Per exemple, els formatges blaus (molt fermentats) són més rics en vitamines del grup B que altres formatges, i les salses de soia fermentada i el tempeh (llavors de soia a les que s’afegeix un fong) constitueixen una font de vitamina B12 per als qui s’abstenen d’ingerir aliments d’origen animal.\nA més, segons diversos estudis, la presència de bacteris làctics i d’enzims de fermentació ajuda a restablir l’equilibri de la flora intestinal, cosa que resulta beneficiosa per a l’organisme, especialment en persones amb problemes d’inflor abdominal, meteorisme, restrenyiment i diarrea. Ara bé, els qui pateixen acidesa d’estómac no han d’incloure amb freqüència aquests aliments a la seva dieta ja que els poden causar molèsties.\nPicles: verdures (col, nap, remolatxa vermella, cogombres…) sotmeses a una fermentació làctica. El xucrut és la més coneguda i disponible.\nTempeh: s’obté posant a remull i sotmetent a cocció llavors de soia a les que s’afegeix un fong específic perquè fermentin. Se serveix fregit o rostit. És una bona font de proteïnes (semblant al contingut proteic de la carn), vitamina B12 (la meitat que en carns i el triple que en la llet de vaca) i ferro.\nMiso: s’obté de manera similar a la del tempeh. Les llavors de soia es barregen amb arròs i ordi abans de ser fermentades. S’afegeix una cullereta de cafè a sopes i salses per cada tassa de sopa. Ric en proteïnes.\nTamari: salsa elaborada amb soia fermentada, blat i sal marina, de sabor intens i rica en vitamina B12. S’empra com a condiment per a sopes i altres plats.\nAlternativa a la cocció de cereals i lleguminoses\nEls grans de cereals i les lleguminoses són aliments concentrats i, a causa del seu baix contingut d’aigua i la riquesa en hidrats de carboni complexos (midó) i proteïnes, no es poden consumir crus. Es couen en aigua o es rosteixen per facilitar-ne l’assimilació per part de l’organisme. Per tant, es tracta d’una espècie de predigestió que el nostre organisme per si sol no pot realitzar. En canvi, pel que fa al seu valor nutritiu, els germinats s’assemblen a fruites i verdures pel contingut d’aigua i la riquesa en vitamines i minerals, enzims i clorofil·la. Estan ja predigerits i el nostre organisme els assimila molt bé. Per la composició que tenen, estimulen els processos digestius, regeneren la flora intestinal i són rics en antioxidants (vitamina C i beta carotens) i en certs minerals. Aporten molt poques calories, per la qual cosa resulten d’utilitat en règims per controlar el pes (els brots de soia, per exemple, aporten tan sols 30 calories per cada 100 grams). Es recomana consumir-ne en casos d’anèmia (per la riquesa en clorofil·la, que té efectes antianèmics, segons alguns estudis) i també per a persones amb l’estómac delicat (n’hi ha que no toleren llegums cuinats però sí els seus germinats). A més, són senzills de preparar, es mengen tal qual, crus en amanida, saltejats, en truites o com a part de diversos plats cuinats, cas en què es recomana afegir-los al final perquè no perdin les seves propietats. alim\nProcés natural d’obtenció d’aliments molt estès a tot el món, la germinació fa que les llavors de cereals i lleguminoses augmentin el seu valor nutricional. Quan un gra compta amb l’aigua, l’oxigen i la calor necessaris germina per formar un nou ésser viu, una planta que al seu torn produirà noves llavors. Qualsevol llavor de lleguminosa o gra de cereal pot ser germinat; els més apreciats per la seva textura i pel bon sabor dels seus brots són els que s’obtenen de llegums (soia verda, mongeta mungo, alfals), cereals (blat, ordi) i de creixen, rave, carbassa, gira-sol, lli i sèsam.\nCom podem germinar una llavor a la nostra pròpia casa\nTot i que es poden trobar productes germinats en establiments d’alimentació biològica i herbodietètica, els podem elaborar a la nostra pròpia casa si seguim aquests passos:\nSeleccionem llavors apropiades per consumir-les germinades, en bones condicions higièniques i de conservació.\nLes posem en remull en un flascó de vidre (mai de metall) tapat amb una tela fina. La quantitat d’aigua: tres o quatre vegades superior al volum de llavors.\nLlencem l’aigua i rentem les llavors amb aigua tèbia. Les esbandim i canviem l’aigua dues o tres vegades el dia fins que es vegin els brots (triguen de dos a cinc dies). Les llavors no germinades s’han de tirar.


Kyocera Torque, arriba un nou terminal tot terreny - YCOM\nKyocera Torque, arriba un nou terminal tot terreny\nSi fa poc us informàvem sobre la sortida del Samsung Galaxy Xcover 2, el nou terminal rugeritzat de Samsung, avui us presentem el Kyocera Torque, un altre terminal totalment preparat per resistir les proves més dures a les que es pugui sotmetre.\nAquest terminal, a l’igual que el Samsung Galaxy Xcover 2, compleix amb el certificat IP67 a més de l’estàndard militar 810G. Això significa, de forma resumida i a grans trets, que està preparat per a l’immersió total en aigua durant trenta minuts a un metre de fondària, és resistent a pols, cops, caigudes, temperatures extremes, baixa pressió, radiació solar o humitat.\nLa carcassa té les cantonades reforçades, i fa servir el sistema de goma Dura-Grip, sent aquesta anti-lliscant i de gran durabilitat, oferint una adherència totalment segura.\nLa pantalla és resistent a impactes i té tecnologia IPS, sent aquesta tàctil capacitativa, oferint una imatge clara i d’alt contrast des de qualsevol angle i direcció.\nAquestes son les característiques tècniques:\nPantalla de 4″ WVGA LCD 800 x 480\nProcessador Qualcomm Snapdragon de doble nucli a 1.2 Ghz\nAltaveus duals amb la tecnologia Smart Sonic Receiver de Kyocera, que permet a l’usuari escoltar converses de forma clara fins i tot en espais sorollosos, utilitzant vibracions per transmetre el so directament al timpà, i a molt alta qualitat.\nCàmera posterior de 5 megapíxels i càmera frontal de 1.3 megapíxels.\n3G / 4G LTE que permet la possibilitat de fer servir WiFi de manera simultània.\nBateria de 2.500 mAh que a més aprofita l’opció Eco Mode de Kyocera i MaxiMZR, conservant energia bloquejant automàticament la connexió de dades d’aplicacions no essencials.\nVeu HD habilitada\nMemòria: 1GB de memòria RAM, 4GB de memòria interna i entrada SD de fins a 32GB\nLa seva mida és de 11,27 x 6,04 x 1,42 cm i pesa 156 grams. S’espera la seva sortida per primavera, tot i que per ara no disposem del preu, el qual segurament es donarà el primer trimestre de l’any.


Agricultura obri línies de treball conjunt amb la Unió i AVA per a abordar la lluita contra 'Xylella fastidiosa' - Diari La Veu\nEscriba el número 223033\nLa consellera d'Agricultura, Medi Ambient, Canvi Climàtic i Desenvolupament Rural, Elena Cebrián, s'ha compromés aquest dimarts a obrir "línies de treball conjunt" amb les organitzacions agràries de la Unió de Llauradors i Ramaders i AVA-Asaja per a abordar en taules específiques com millorar el combat contra Xylella fastidiosa i les alternatives per als agricultors i com equilibrar la fauna salvatge, a més d'abordar la reestructuració de les oficines comarcals d'atenció a l'agricultor. Així ho ha acordat Cebrián amb els dirigents de la Unió, Ramón Mampel, i d'AVA-Asaja, Cristóbal Aguado, després de mantindre una trobada en la seu de la conselleria que totes les parts han qualificat de "positiva" i "constructiva".\nPel que fa a Xylella fastidiosa, Cristóbal Aguado ha manifestat que "ha de millorar la forma de combatre i actuar" davant d'aquesta. En aquest sentit, ha subratllat la necessitat d'abordar conjuntament com seran les indemnitzacions, les conseqüències per a l'agricultor de l'arrencada dels ametlers afectats per Xylella i les alternatives per a qui ja no puga tornar a plantar.\nEn la mateixa línia s'ha pronunciat el president de la Unió, Ramón Mampel, qui ha alertat del "perill" que s'estenga el bacteri. Davant aquesta situació ha advocat per anar "tots a l'una" i "no jugar" amb aquest tema. En tot cas, considera que les ajudes són "baixes" i van un poc "retardades".\nSuperpoblació de fauna salvatge\nRespecte a la fauna salvatge que "danya" els cultius i fins i tot provoca accidents en les carreteres, ha apuntat Mampel, una taula analitzarà com "equilibrar" aquesta població animal, ha explicat Aguado.\n"El sector agrari està patint els efectes d'aquesta superpoblació", ha indicat la consellera Cebrián, i ha afegit que "estem treballant des de Medi Ambient i Agricultura en mesures, moltes d'elles normatives".\nReestructuració d'oficines comarcals\nDurant la trobada s'ha tractat també el projecte de la conselleria per a modernitzar i reestructurar les oficines comarcals d'atenció "especialitzada" i "directa" als agricultors, una iniciativa que per a la consellera Cebrián és "important i il·lusionant".\nDes de la Unió, Mampel s'ha mostrat "prudent" sobre aquest tema fins a conéixer el mapa d'aquesta xarxa d'oficines. Pel que fa a AVA-Asaja, Aguado ha instat Cebrián a "asseure's amb les organitzacions abans de definir" qualsevol document que els afecte amb l'objectiu d'aconseguir "acords". Tant en aquest com en altres temes, "necessitem més col·laboració i coordinació entre el Consell i les organitzacions agràries", ha apuntat.


Predominen les demandes per a festes a l’assemblea temàtica de participació ciutadana – Compromís per Godella\nPredominen les demandes per a festes a l’assemblea temàtica de participació ciutadana\nPublicat el 12 maig 2017 en Participació\nAhir es va celebrar al saló d’actes de Vila Teresita l’assemblea temàtica de participació ciutadana, on els veïns i veïnes de Godella van fer propostes per destinar la partida de 40.000€ del pressupost municipal amb que conta aquesta àrea.\nLa regidora de l’àrea, Tatiana Prades, va dirigir una reunió en la que van coincidir la major part de les propostes, que demanaven una dotació per al material destinat a les festes i actes del poble, com ara cadires, taules, un nou entaulat i llums que podrien fer servir els festers, fallers i membres de les associacions.\nLa segona de les propostes presentades fou en relació al teatre Capitoli, per al qual alguns veïns i veïnes demanen la reparació del sòl de l’escenari i la incorporació d’un ciclorama, això és, una pantalla per fer projeccions que no siga incompatible amb la presència de gent sobre l’escenari, ja que la que hi ha ara ocupa tota l’estrada.\nEn tercer lloc, es van demanar recursos per a xiquets i xiquetes de 0 a 3 anys, com ara un parc d’instal·lacions adaptades per a aquesta franja d’edat i la implementació d’una ‘bebéteca’, amb llibres nous, una prestatgeria adaptada a la seua alçada, activitats de contacontes i matalassets per als més menuts.\nD’altra banda, una mare d’un dels alumnes del col·legi Cervantes sol·licità la col·locació d’un bolardo a l’entrada del centre escolar, doncs el gual que ja existeix no evita que tots els dies aparque un cotxe envaint el pas de zebra.\nPer últim, una veïna va demanar la reparació de la via pública, recalcant especialment el carril bici, que està desgastat i presenta irregularitats en alguns trams del poble.\nTotes aquestes propostes es votaran, juntament amb les que es presenten a l’assemblea de barris del proper dimecres 17 -a les 19:30 h en Vila Teresita- i es triaran 8 finalistes per tal que els tècnics municipals redacten un informe amb la seua viabilitat econòmica. Entre les elegides es repartirà eixa partida de 40.000€ de la regidoria de Participació Ciutadana.\n← Hi haurà visites obertes al Parc de la Devesa per conèixer-lo i decidir els seus usos\nGodella celebrarà la Setmana de l’Agricultura del 12 al 15 de maig →


Robatoris a traves d'Internet\nAgents de la Policia Nacional, han detingut a 14 persones acusades de frau, en robar claus de banca electrònica a centenars de usuaris, que utilitzaven per realitzar compres o transferències bancàries no autoritzades pels titulars dels comptes.\nEl principal acusat, es un jove de Navarra que sent un expert en informàtica es dedicava a capturar les claus dels usuaris de banca on line espanyols, mitjançant uns programes malèfics anomenats troyanos. El Troyano es una mena de virus que ens pot entrar al ordinador sense que ho notem, que copia totes les dades que troba en els nostres arxius i les envia al seu creador sense que ens adonem; desprès el creador i mitjançant un altre programa de recerca de claus, obté així el pin d’accés i compra o envia els diners del compte bancari, a comptes seus establerts en paradisos fiscals.\nEn un altre grup, estava format també per persones, que eren els que blanquejaven els diners que rebien en els seus comptes a canvi d’una comissió. En aquest cas concert, l’autor informàtic havia entrat dintre un servidor ubicat a España per no ser descobert. Les dades bancàries de targes que passaven per aquest canal, les feia servir desprès per comprar a traves de Internet.\nLa pregunta que ens tenim de fer des de la prudència, fora si és segura la banca electrònica i fins on és segura, doncs no seria la primera vegada, que hackers talentosos, va entrar en els serveis d’un banc i simplement van col·locar allí un algoritme, pel qual es multipliquen tots el números de compte, dels usuaris que fan consultes a través de banca electrònica i aleshores, simplement els hi sortia l’extracte d’un altre client del banc.\nEn aquest cas, no hi va haver cap sostracció de diners i tot va quedar només en una bretolada, però això sí, també en un avis molt seriós, de que el sistema no era tant segur con deien.\nEls fraus coneguts ens aconsellen a ser prudents, per a evitar tenir problemes i aquí podríem dir, que el pirates o hackers no semblen dormir mai i sempre estan buscant entrar per la porta falsa, en els sistemes informàtics que no són seus.


«Conec el secret de les joies perdudes de la baronessa Thyssen» - Diari de Girona\nIran-Espanya | Calendari i resultats\nNotícies de La Bisbal d'Empordà\n«Conec el secret de les joies perdudes de la baronessa Thyssen»\nL´exrectora de la UOC Imma Tubella (la Bisbal d´Empordà, 1953), aprofundeix a «Un secret de l´Empordà» en la increïble història de l´adulteri entre la baronessa Thyssen i el príncep Alexis Mdivani, mort en accident de cotxe l´any 1935 a Albons.\ndaniel bonaventura | girona 20.09.2016 | 18:13\nImma Tubella debuta en el gènere de la novel·la amb la història extraordinària de l´accident de trànsit que el príncep Alexis Mdivani i la baronessa Maud Thyssen van patir l´agost del 1935 a Albons a bord d´un Rolls-Royce Phantom II Drophead Coupé, el comptaquilòmetres del qual va quedar clavat marcant 140 km/h.\nLa bisbalenca Imma Tubella, exrectora de la Universitat Oberta de Catalunya, reconstrueix a Un secret de l´Empordà (Columna) els dies previs i posteriors, així com les circumstàncies i les conseqüències que van envoltar aquella patacada que va costar la vida al príncep i va deixar molt malferida la baronessa, fet que va ser recollit a grans titulars a portada a la premsa internacional.\nUn jove Salvador Dalí va firmar l´acta de defunció i va fer-se càrrec de les gestions dels dies posteriors a l´accident, quan el nom de la baronessa no havia saltat encara a la premsa per evitar que es difongués la relació adúltera que mantenia amb el príncep Mdivani.\nLa parella gaudia aquell estiu del 1935 d´uns dies de glòria al Mas Juny que el pintor Josep Maria Sert tenia a la platja de Castell, a Palamós, refugi d´una aristocràcia en hores baixes, molt aficionada a les festes i als estupefaents, on desfilaven sovint artistes com el mateix Dalí, la dissenyadora Coco Chanel i altres membres de les famílies més poderoses del moment.\nMaud Thyssen estava casada amb el baró Heinrich von Thyssen, pare de Heini von Thyssen, titular de la col·lecció d´art que va compilar amb la col·laboració de la seva esposa, Tita Cervera, col·lecció que avui s´exhibeix al museu Thyssen de Madrid.\nMaud estava casada amb el baró Heinrich von Thyssen però mantenia una relació passional adúltera amb Alexis Mdivani, el qual, al seu torn, feia poc que s´havia divorciat de Barbara Hutton Woolworth, hereva de l´aleshores imperi més gran del món.\nQuan el baró Thyssen va requerir la immediata presència de la seva dona a París, el príncep Alexis va acompanyar la seva amant baronessa creuant a tota velocitat les carreteres empordaneses en direcció a l´estació de tren de Portbou o de Figueres, per viatjar en ferrocarril fins a París, però la fatalitat es va creuar al seu camí a l´altura d´Albons.\nEl secret al qual fa referència Imma Tubella no és altre que el destí de les valuosíssimes joies que la baronessa transportava dins un maletí de pell de cocodril, que segons consta històricament, va ser trobat uns dies després prop del lloc de l´accident però sense el seu contingut, naturalment.\nTubella, que per circumstàncies de la vida va tenir durant dècades una casa a Albons que ara ja no té, assegura que coneix «el secret del parador de les joies», un secret compartit per altra gent de la petita vila empordanesa, però que s´ha mantingut en silencia com si d´un afer col·lectiu es tractés, com el mite de Fuenteovejuna.\nLa misteriosa desaparició de les joies dóna a l´escriptora via lliure per endinsar-se en el context històric i polític del moment, amb una Espanya que aviat entraria en guerra i una Europa que veia l´ascens del nazisme mentre aristòcrates com els mateixos Thyssen finançaven el règim de Hitler.\nLa visita històricament documentada el 1940 de Himmler, cap de les SS, al monestir de Montserrat a la recerca del Sant Grial, permet a Tubella especular sobre si la presència, també històricament documentada, de la Gestapo l´any 1942 a Albons indagant sobre el parador de les joies no seria per odre del mateix temut Himmler.\nL´ara ja novel·lista reconstrueix aquesta fascinant història, avui caiguda en l´oblit, amb un ritme que atrapa a través d´un diàleg entre dos humils testimonis dels fets que es troben l´any 1992 a l´hotel Albons, en un Empordà on ja s´ha produït el «boom» turístic.\nEl Rolls-Royce Phantom, restaurat, es va vendre l´any 2014 al portal de subhastes eBay. La mateixa fi van fer algunes joies com el collaret Hutton-Mdivani, al portal Sotheby´s.\nBarcelona, París i Nova York centren la quarta mostra del Thyssen de Sant Feliu\nEls veïns de l´edifici esfondrat d´Olot podrien tornar a casa abans del cap de setmana\nQuina crema solar et protegeix més?\nUruguai passa als vuitens de final del Mundial amb la llei del mínim esforç\nMiquel Roca: l´empresonament d´Urdangarín és una situació molt dura per a la Infanta


L'Ajuntament farà dijous i divendres un tractament contra les males herbes a diversos espais de la ciutat\nLes actuacions es faran als barris del Xup, La Balconadai l’espai públic de Sant Blai.\nLa Generalitat adjudica les obres d'eixamplament de la C-55 a la ronda de Manresa\nL’actuació permetrà formar una via de dos carrils per sentit en una longitud d’uns 1,5 quilòmetres, amb un pressupost de 2,5 milions d’euros. Els treballs començaran la tardor vinent i tindran una durada de set mesos\nL'Ajuntament fa dues actuacions a l'espai urbà a petició de les associacions de veïns respectives\nLes actuacions consisteixen, per una banda, en la col·locació d’un cartell per senyalitzar la ubicació de la capella de la Mare de Déu del Roser al barri del Xup, i per l’altra, la instal·lació d’una filera de 3 pilones davant de la capella de Sant Pau.\nEl punt PAE de l'Ajuntament de Manresa tramita la primera alta d'un autònom\nEs tracta d’un professional que iniciarà la seva activitat dins la psicologia en la comarca. Des del passat mes de juny el CEDEM (Centre Desenvolupament Empresarial de Manresa) del consistori manresà forma part de la xarxa PAE (Punt d’Atenció a l’Emprenedor).\nEl projecte Manresa 2022 ja té imatge oficial\nLa manresana Paula Terra Bosch guanya el concurs de logotips que identificarà el projecte i facilitarà la promoció de la commemoració dels 500 anys de l’arribada de Sant Ignasi a Manresa.\nL'Ajuntament fa un tractament fitosanitari als plàtans de vàries zones de la ciutat\nDurant la nit d’aquest dijous, 31 de juliol, de les 10 del vespre fins a les 6 de la matinada de l’endemà, es farà una ruixada a uns 422 arbres pel control del tigre del plàtan (Corythucca ciliata).\nL'Ajuntament de Manresa repararà aquest mes d'agost el fals sostre del vestíbul del teatre Conservatori\nEl regidor d’Urbanisme de l’Ajuntament de Manresa, Ramon Bacardit, ha informat que no hi ha danys estructurals a l’edifici i que l’esfondrament ha estat causat per l’envelliment dels materials del fals sostre el qual serà substituït per elements més moderns i lleugers.\nEl CIP Microsoft de Manresa presenta concurs de creditors per assegurar-se la viabilitat davant les pèrdues acumulades\nEl centre, que dóna feina a sis treballadors, presenta un passiu acumulat de 480.307,97 euros i un actiu de 191.538,58 euros a causa d'una evolució negativa dels seus comptes per la reducció de la facturació i la caiguda de les subvencions.\nEconomia,Projectes de Ciutat\nL'Ajuntament homenatja Ana Fernández González, que compleix 100 anys\nLa regidora de Gent Gran, Àuria Caus li va lliurar un obsequi i un ram de flors per celebrar el seu centenari. També va rebre una medalla per part de la Generalitat de Catalunya.\n'Sons del Camí' posposa el primer concert a causa de la pluja\nEl grup Àniam Orient-Cat, tocaran demà dimecres en una sessió doble amb el grup programat The Yoga Music Project, a partir de les 10 de la nit. El cicle de concerts ignasians començarà avui a les 22h amb el grup Spirit Bird.


Un còmic sobre la immigració a Lleida aborda l'ús del burca\nEl llibre "El Nord. Calle del Norte" és obra de Miguel Ángel Bergés i Josep Maria Cazares\nL'Editorial Milenio acaba de publicar la traducció al castellà de la novel•la gràfica catalana 'El Nord. Calle del Norte', de Miquel Àngel Bergés i Josep Maria Cazares, que aborda l'ús del burca, prohibit per l'Ajuntament de Lleida en edificis municipals.\nLa novel•la reflecteix l'eterna dialèctica de la por a la diferència a través de mirades del XVI, del 1957 i de l'actualitat. Explica les històries de Ludovico -un etern aspirant a escriptor, perdut en els seus somiejos de glòries literàries- i de Nawal, una jove marroquí que ha emigrat a Espanya per buscar feina i tenir una nova vida. Els dos viuen al carrer del Nord de Lleida.\nL'absurda mirada de Ludovico i el pragmatisme de Nawal enllacen la novel•la gràfica, en què el present s'escriu sobre ignorats passats com els que estudia Ludovico, quan recrea l'Espanya del segle XVI, en contínua lluita contra els protestants al nord d'Europa i contra els turcs, i en constant temor per la presència de moriscos a ciutats cristianes, per posar fi a l'expulsió dels moriscos d'Espanya, de la qual el 9 d'abril es commemoraran 400 anys.\nCazares (Sant Vicenç de Castellet, 1958), com a dibuixant, i Miquel Àngel Bergés (Lleida, 1965), com a guionista, ja havien treballat junts en el còmic '1936. Memòria d'un estiu', editat per l'Ajuntament de Lleida i Pagès Editors.


L'equip TMR-La Bruixa d'Or obté cinc punts a Portimao - Regió7 :: El Diari de la Catalunya Central\nL'equip TMR-La Bruixa d'Or obté cinc punts a Portimao\nEl francès Enzo Boulom tmr-la bruixa d'or\nEl pilot francès Enzo Boulom, enrolat a l'equip bagenc TMR-La Bruixa d'Or, va sumar cinc punts corresponents a l'onzena posició obtinguda en la cursa de Moto3 del campionat mundial júnior que es va fer al circuit de Portimao. Boulom sortia endarrerit, des de la 21a posició de la graella, però va remuntar ràpidament i va anar millorant fins a travessar la línia de meta en l'onzè lloc.\nEn la seva remuntada, el gal va marcar la sisena volta ràpida de la cursa i va millorar de dues dècimes el millor registre que va aconseguir en els entrenaments classificatoris. Aquest és el seu millor resultat al campionat.\nEl propietari de la formació, el bagenc Lluís Juárez, va destacar que "l'Enzo ha protagonitzat una bona actuació i, sobretot, ha continuat progressant. En el decurs dels entrenaments no ho va fer malament, la igualtat de la categoria fa que si ets a un segon i mig de la pole ja quedis fora dels vint primers llocs".


Brou Casolà: Conversion Thursday Barcelona - Juliol 2009\nAquest vespre he assistit a la sessió de juliol del Conversion Thursday de Barcelona.\nEl Conversion Thursday és un esdeveniment, amb periodicitat mensual, pensat per compartir coneixements, experiències, èxits, fracassos relacionats amb l'analítica web (el que a mi m'agrada dir 'indicadors web') i el màrqueting que s'hi aplica.\nEm vaig enterar d'aquesta iniciativa després de conèixer a la Gemma Muñoz, experta en analítica web i 'propietària' del blog ¿Dónde está Avinash cuando se le necesita?.\nA més, aquesta iniciativa encaixa de ple en la intenció que tinc d'actualitzar els meus coneixements sobre analítica web.\nFa 9 anys que em dedico a la analítica web, conjuntament amb d'altres temes. En els dos primers anys gestionava temes d'analítica web a diferents clients, però ara fa uns set anys que només estic a un: Ajuntament de Barcelona, de fet, des de fa quatre anys que en sóc el responsable dels indicadors web.\nTant temps en un client (que a més no té un web amb finalitats comercials), unit al fet que també porto altres temes, ha provocat que els meus coneixements d'analítica web quedessin una mica obsolets.\nPer això, tinc la intenció d'actualitzar-me i esdeveniments com el Conversion Thursday em van molt bé.\nEn aquest mes de juliol el Conversion Thursday s'ha fet en el Centre Cívic del Xalet Golferichs, un bonic lloc.\nÉrem unes 25 persones, però la sala no era la més adequada, hi havia problemes de so, potser caldria que els ponents utilitzéssin micròfon.\nA més, donat que la majoria de gent entenc ja es coneixen, no hi hagut presentacions, llevat dels ponents. He entès que un es deia Sergi López (no he pogut escoltar de quina empresa era), i l'altre ponent es deia Nacho (tampoc no he entès de quina empresa era, però sí que sé que era del sector de turisme). I el conductor de la sessió crec que era un tal Jordi.\nEl tema de la sessió d'avui eren les landing pages, (teniu més informació sobre les landing pages en aquest article de la Viquipèdia, també us en vaig parlar breument en aquest post). Bàsicament es tracta d'una pàgina web que apareix quan un client potencial fa click a un anunci o als resultats d'un motor de cerca. La pàgina sol mostrar el contingut que és una extensió lògica de la publicitat o d'enllaç, i que està optimitzat per oferir les frases o paraules clau específiques per a la seva indexació pels motors de cerca. D'aquesta manera simplifiquem la compra (la transacció) per obtenir més clients (més vendes).\nDe fet, el primer que he vist és que la sessió era molt tècnica. Desconec si és habitual o no, però jo l'he trobat molt tècnic.\nHan començat parlant dels pitjors errors que pots fer en una landing page:\nCentrar-se en el disseny de la pàgina i no en l'objectiu de la pàgina.\nUtilitzar pàgines genèriques com a landing pages.\nDesprés el conductor de l'acte ha demanat saber els 'ingredients màgics' que hauria de tenir una landing page exitosa:\nObjectius de conversió clars.\nTarget a qui va dirigida molt clar.\nMissatge que conté que sigui contundent.\nClara ordenació dels elements de la pàgina (el disseny).\nConèixer com volem que arribin fins a la pàgina.\nContingut de la pàgina complert i específic.\nRealització de tests per millorar la landing page.\nTambé s'ha comentat el fet que cal aprofitar la situació. Per exemple, un hotel podria haver pensat en fer una landing page per oferir els seus serveis relacionats amb l'arribada del Tour a la ciutat.\nDesprés s'ha preguntat si és millor tenir una landing page que s'adapti a les cerques (a partir de text automàtic) o si és millor tenir n landing pages amb objectius específics cada una.\nS'ha arribat a la conclusió que el millor és tenir n landing pages (si vols amb algun aspecte dinàmic, com per exemple des de quin cercador ha arribat el client), enlloc de tenir una sola landing page amb contingut automàtic, això és perillós ja que després podem crear una landing page amb productes/serveis que no tenim (i, per tant, confonent al potencial client).\nEn aquest punt he comentat si tenia sentit tenir landing pages en un web públic (on no hi ha una finalitat comercial).\nDe seguida m'ha respost l'Andrés Flores (consultor en la matèria i un dels fundadors de The Watt Project).\nM'ha comentat que, per exemple, seria molt útil tenir landing pages pels tràmits.\nJo també he comentat que, aprofitant el tema del Tour, potser es podria haver fet una landing page per 'encaminar' totes les consultes relacionades amb les afectacions al trànsit que ha provocat el Tour.\nDesprés de presentar-me com una persona que treballa en el web municipal de l'Ajuntament de Barcelona, s'ha entrat en la típica crítica a la feina que fa l'administració pública, en aquest cas, crítica cap a l'esmentat web.\nPersonalment detesto les persones que critiquen un producte, un servei, el que sigui sense conèixer mínimament de què parlen.\nQuan ha finalitzat l'acte, en un to més distès - mentre picàvem una mica - he comprovat com la majoria de la gent no havia entrat mai (ni coneixien el domini) a bcn.cat.\nPer tant, criticaven sense ni tan sols haver visitat el web...\nDesprés d'aquestes crítiques, el conductor ha retornat cap als aspectes tècnics de les landing pages.\nS'ha parlat de metaetiquetes, de millorar les pàgines amb multivariate tests, de conceptes més estadístics com ara variança, mostreig, interval de confiança, biaix, etc.\nTambé s'ha comentat que no es fa la mateixa optimització en el cas de ser una landing page d'un sol click (amb un sol click anem al producte/servei objectiu), o en el cas de ser una landing page que és l'inici d'un procés que dura varis clicks.\nEn tot cas, el que s'ha recomanat és fer una optimització pas a pas, millorant mica en mica a partir de petits detalls; no esperar a fer una gran optimització a partir de grans canvis.\nI s'ha acabat l'acte amb la pregunta de com fer una valoració econòmica de l'èxit d'una landing page que no tingui una finalitat comercial, (és a dir, l'objectiu és guanyar tràfic al teu site).\nNovament l'Andrés Flores ha comentat que això es resol 'simplement' calculant quant et costaria obtenir el tràfic (que has guanyat amb la landing page) mitjançant altres sistemes.\nS'ha acabat l'acte distesament, tot xerrant i menjant unes pastetes.\nLa valoració que en faig és positiva (tot i la crítica gratuïta a la feina que fan les administracions públiques).\nNo obstant això, en funció de la temàtica de cada sessió hi assistiré o no; jo esperava un nivell més funcional, menys tècnic.\nWeb municipal de Barcelona.\nEtiquetes de comentaris: conversion thursday, indicadors web\nThanks for sharing this amazing post. Please check this: https://tedrasoft.com\n7 de maig de 2022, a les 6:50


HUI FA 103 ANYS LA VEïNA DE GATA TERESA SIGNES DIEGO | CRONISTA DE GATA DE GORGOS\nHUI FA 103 ANYS LA VEïNA DE GATA TERESA SIGNES DIEGO\nLa família li va fer el pastel d’aniversari dissabte per a celebrar-ho\nÉs la dona més major del poble de Gata de Gorgos\nEl seu arbre genealògic es composa de dues filles (María i Juanita), cinc néts i set besnéts\nElla i el seu home de ben jóvens emigraren a l’Alger\nSaludem setmana i dia amb una bona notícia social per a Gata. Hui dia 7 de setembre de 2015 complix 103 anys d’edat la veïna de Gata, TERESA SIGNES DIEGO. Naixqué un dissabte del mes de setembre, quan la pansa estava al sequer. Era el 7 de setembre de 1912. Filla de Miguel i de María es va casar molt jove amb Batiste Mulet Fluixá. Van emigrar a l’Alger i allí van nèixer les dues filles de Teresa i Batiste, María i Juanita.\nSi recordeu, al programa de festes d’enguany li vaig dedicar -per que així m’ho va demanar la família- un article. La seua història de postguerra va lligada al Santíssim Crist i així ho publicava, amb aquell relat tan emotiu per a ella.\nPareix que per a ella no passen els anys i ja en té un any més. La seua néta Tonica em contava ahir que, clar està, li costa una mica més caminar. És lògic. Però si està sentada com si res. Ara està al carrer Signes amb la seua filla Juanita, després estarà amb María.\nLa tia Teresa té també set besnéts, quatre xicones i tres xicons. La vista segueix siguent el seu punt més feble i un any més. Això sí, seguix tenint una memòria prodigiosa.\nCal recordar que Gata té, a hores d’ara, i esperem que per poc temps, sols una centenària. Dic poc temps, perque a punt està de passar al grup privilegiat de centenàries, la veïna ANTONIA SIGNES FENOLL, coneguda per tots com la Tia Tonica la Sariera, que també té una gran història que contar i de les d’immigració, ara que tant està en boca de tots.\nTornant a l’homenatjada de hui, dir que des del blog, en nom de tots els gaters i gateres, felicitem a la centenària gatera un any més i ja són tres sobre cent.\nPer a conèixer tot el seu relat del Crist i la coincidència amb el seu marit, ací teniu l’enllaç al meu article del dia 9-9-2012:\nA la imatge, facilitada pel seu besnét Dani, la Tia Teresa davant el seu pastel d’aniversari dels 103 anys, quan ho van celebrar dissabte.


En mans maldestres - Diari de Girona\nEn mans maldestres\njorge dezcallar 11.04.2019 | 00:48\nEn mans maldestres Diari de Girona\nAixí és com estem. Els problemes més importants que afecten el món tenen a veure amb assumptes com el canvi climàtic i els seus devastadors efectes, la fam, la desigual distribució de la riquesa entre països, el terrorisme internacional, la proliferació nuclear o les migracions massives que probablement només acaben de començar (mentre Europa perdrà població durant els propers trenta anys, l'Àfrica guanyarà 1.300 milions d'habitants). Són problemes descomunals que cap país és capaç d'enfrontar per si sol i que exigirien una cooperació internacional conscient i solidària. Desgraciadament no és així i mentre uns neguen que l'escalfament global sigui obra humana, altres amaguen el cap com estruços, potser pensant que no hi ha el que els seus ulls no volen veure. Semblem l'orquestra del Titanic.\nAl costat d'aquests problemes majors n'hi ha d'altres que són comparativament menors però que tampoc troben solució: Veneçuela, Síria, el Iemen, Líbia, l'Iran i Corea del Nord. Per no parlar de l'expansionisme nacionalista rus a Europa central i xinès en aigües del Pacífic. I tant de bo no vagi a més la crisi que s'està gestant a Algèria a compte de la resistència a abandonar el poder per part del reduït grup palatí que fa anar com vol un president vell, malalt i amb el cap perdut, o la recurrent entre l'Índia i el Pakistan a propòsit del Caixmir. Són problemes, tots, susceptibles de desbordament amb conseqüències imprevisibles.\nVeneçuela és un país amb dos presidents i dos parlaments que es mor de gana (3 milions de refugiats) mentre les grans potències s'enfronten en el Consell de Seguretat de l'ONU, Rússia ja hi ha enviat un centenar d'«especialistes» i Trump no descarta una intervenció militar; a Síria després de la derrota territorial de l'Estat Islàmic s'aferma un règim sanguinari i l'espurna pot saltar en un enfrontament entre turcs i kurds o, pitjor encara, entre Israel i l'Iran (amb o sense Hezbollah pel mig) que arrossegui americans i russos; al Iemen es barallen saudites i dels Emirats contra iranians i els que pateixen són els iemenites, una de les societats tribals més pobres del món que s'enfronten a un espantós desastre humanitari; a Líbia, Occident ha afavorit un canvi de règim més enllà del que demanava l'ONU i després l'ha deixat en mans de milícies tribals armades amb els arsenals de Gaddafi i amb egipcis, Emirats, Qatar i russos donant suport a uns i altres mentre el govern d'Unitat Nacional auspiciat per l'ONU és inoperant; l'Iran és un país les activitats regionals desestabilitzadores del qual són motiu legítim de preocupació, de la mateixa manera que ho és la seva política de dotar-se de míssils de llarg abast que podrien arribar a les costes europees, però Trump l'erra en denunciar un acord de desnuclearització que l'Iran compleix i que fa la regió més segura. Igual que no es pot solucionar el problema que plantegen les bombes atòmiques de Corea en una reunió sense prèvia preparació diplomàtica entre dos líders imprevisibles com Kim i Trump. Ningú amb seny pot pensar que Pyongyang es privarà de la seva garantia de supervivència a canvi de promeses d'un país que a l'Iran demostra que no compleix els seus compromisos internacionals... I mentrestant, Al-Qaeda s'estén sobre el Sahel, l'Estat Islàmic es refugia a Nigèria i Filipines i terroristes de diferent pelatge maten aquests dies passats a Nova Zelanda i a Holanda.\nL'anterior enumeració no pretén ser exhaustiva dels problemes que enfronta el món sinó posar en relleu l'enorme poca traça amb què ens hi enfrontem. La capacitat humana de fer tonteries sembla il·limitada i ja es va demostrar quan els errors involuntaris d'uns i altres van llançar Europa a la guerra més cruenta fins llavors coneguda. Ningú la volia, els sobirans de l'època eren tots cosins i no obstant això se les van enginyar per perdre les seves corones i acabar en quatre anys amb quatre imperis seculars (rus, austrohongarès, otomà i alemany) i amb la vida de milions d'éssers humans. Això sí, sense voler. Cap no ho volia.\nAra el món multipolar al qual ens encaminem amb tensions permanents entre blocs, amb guerres comercials, amb el campi qui pugui que jo vaig primer, amb organitzacions internacionals i aliances afeblides, amb nacionalismes rampants i democràcia en retrocés, no ajuda a cercar solucions comunes a aquests greus problemes. El món canvia acceleradament, Occident ha deixat de manar i els països emergents amb la Xina al capdavant reclamen un repartiment diferent de la riquesa, dels seients en el Consell de Seguretat o dels vots al Banc Mundial i a l'FMI. I no els falta raó. Per ara no volen tirar a terra la casa sinó reformar-la a to amb els canvis que el món experimenta, i si no acceptem fer-ho abandonaran l'edifici i se'n construiran un altre. La Xina ja ha començat a fer-ho amb el seu Banc Asiàtic d'Inversions, l'Organització de Cooperació de Xangai o el seu Belt & Road Initiative.\nPer això és important reformar entre tots les velles estructures, perquè el que es queda vell i no es canvia acaba per trencar-se. El dolent és que Occident sembla cec a aquesta necessitat i si no ho està mostra una preocupant incapacitat per abordar aquests problemes, repetint a escala mundial el trist espectacle que ofereixen els partits polítics del Regne Unit, incapaços de posar l'interès nacional per sobre dels seus estrets interessos partidistes. No són els únics i així els va. Així ens va.


El col·loqui internacional sobre Pompeu Fabra aplega experts en lingüística a la URV – URV Activ@\nEl col·loqui internacional sobre Pompeu Fabra aplega experts en lingüística a la URV\nS'hi presentaran més de 30 comunicacions i ponències i es faran activitats com la representació d'un monòleg sobre Pompeu Fabra, una viquimarató, un taller per a professorat de secundària i una exposició, que ja es pot veure al campus Catalunya\nL'exposició itinerant "Pompeu Fabra. Una llengua completa" es pot veure fins al 3 de desembre al CRAI del campus Catalunya.\nEl Col·loqui Internacional “La lingüística de Pompeu Fabra” és una cita obligada per a tots els professionals i estudiosos de la llengua catalana, que se celebra periòdicament a la URV i enguany arriba a la cinquena edició. Del 28 al 30 de novembre aplegarà al campus Catalunya experts en lingüística que, des de diversos àmbits, aportaran novetats i reflexions sobre la normativa de la llengua catalana. El col·loqui serà l’ocasió perquè els lingüistes debatin conjuntament per primer cop la nova Gramàtica de la llengua catalana i la nova Ortografia catalana que l’Institut d’Estudis Catalans (IEC) va publicar l’any 2016 i 2017, respectivament.\nEls lingüistes presentaran 27 comunicacions de temes diversos relacionats amb la codificació de la llengua i hi haurà sis ponències, entre les quals destaquen la del professor de la Universitat de Leipzig, Klaus Bochmann, “Pressupostos i implicacions glotopolítiques de la normativització lingüísitica” i la del professor de la URV i comissari de l’Any Fabra, Jordi Ginebra, “La nova gramàtica de l’Institut d’Estudis Catalans com a obra descriptiva: primeres valoracions”.\nPrecisament aquest serà l’espai per analitzar la nova normativa de l’IEC. El divendres 30 de novembre a la tarda es farà la taula rodona “La reforma normativa de la llengua catalana a debat”, en què Isidor Martí, membre de la Secció Filològica de l’IEC; Albert Pla i Nualart, cap de correcció del diari Ara, i Pau Vidal, traductor i divulgador lingüístic, oferiran la seva visió sobre l’aplicació de la nova ortografia i gramàtica.\nTambé hi haurà un espai dedicat a l’adaptació de la nova normativa de l’IEC a Secundària, amb un taller adreçat específicament al professorat d’aquest nivell educatiu impartit per Carles Royo, professor de la URV expert en educació lingüísitca i literària i didàctica de les ciències experimentals i de la matemàtica.\nUna exposició, un espectacle i una viquimarató oberts al públic\nD’altra banda, hi ha alguns actes oberts al públic general amb motiu dels cent cinquanta anys del naixement de Pompeu Fabra i del centenari de la Gramàtica catalana. El dimecres 28 de novembre a les 17:30 h i a les 17: 45 h es farà una visita guiada a l’exposició “Pompeu Fabra. Una llengua completa”, que des de la setmana passada i fins al 3 de desembre es pot veure al CRAI del campus Catalunya. La mostra inclou vuit blocs expositius que presenten l’obra de Fabra i els elements principals de la seva biografia. Acompanya l’exposició una selecció documental de les obres més representatives de Pompeu Fabra que formen part del fons bibliogràfic del CRAI de la URV. Es tracta d’una mostra itinerant organitzada per la Direcció General de Política Lingüística de la Generalitat de Catalunya, amb textos de Josep Penya, disseny gràfic d’Anna Jordà i l’assessorament de Jordi Ginebra.\nEl mateix dimecres a les 20 h a l’Aula Magna del campus Catalunya, s’hi representarà Pompeu Fabra: jugada mestra!, un monòleg escrit i interpretat per Òscar Intente i dirigit per Maria P. Pla, de la companyia Inútils Mots – Teatre de la paraula. L’espectacle utilitza la metàfora esportiva per introduir l’espectador a la dimensió científica, humana i ciutadana del geni ordenador de la llengua catalana, que era un tennista apassionat.\nL’endemà dijous 29 de novembre a la tarda, hi ha programada la Viquimarató Pompeu Fabra. Es tracta d’una activitat en què les persones que ho vulguin podran trobar-se al Tinglado 1 del moll de Costa, al Port de Tarragona, per ampliar els articles de la Viquipèdia relacionats amb el lingüista que va codificar la llengua catalana. D’aquesta manera, els experts proporcionen informació i bibliografia de qualitat i els viquipedistes l’elaboren per publicar a l’enciclopèdia d’accés obert a Internet. Es tracta de V Nit de la Llengua al Món Digital – Viquimarató de la llengua catalana, que organitzen la Direcció General de Política Lingüística del Departament de Cultura i la Fundació Amical Wikimedia, i té lloc simultàniament a Tarragona, Girona i Tortosa. Tarragona s’ha convertit en la seu central de l’activitat, coincidint amb el col·loqui Fabra que es fa cada 5 anys a la URV.\nEl divendres 30 de novembre es farà una presentació de llibres publicats recentment amb motiu de l’Any Pompeu Fabra: Els principis fonamentals en la tasca normativitzadora de Pompeu Fabra, de Joan Martí Castell; L’abecé de Pompeu Fabra i Ruta Pompeu Fabra, de David Paloma i Mònica Montserrat; Comunitat lingüística i norma. Actes del IV Col·loqui Internacional «La lingüística de Pompeu Fabra» (Tarragona, 18, 19 i 20 de novembre de 2013), de diversos autors; Escrits sobre Fabra, de Josep Murgades, i La victòria de Pompeu Fabra, d’Antoni Rovira i Virgili, amb introducció i edició de Jordi Ginebra i Marina Mallafrè.\nLes inscripcions al Col·loqui i al taller per a professorat de secundària són obertes fins al mateix dia 28, quan comença el congrés. Cal fer-les al web del V Col·loqui Internacional “La lingüística de Pompeu Fabra”, on també s’hi pot trobar el programa complet.\nArxivat a: Campus Catalunya, Departament de Filologia Catalana, Facultat de Lletres, Societat i cultura\nJordi Ginebra, comissari de l’Any Pompeu Fabra: “L’actual situació política…\nUn llibre analitza els principis que van guiar Pompeu Fabra…


Traduccions català-serbi per a campanyes de màrqueting. Traduccions català-serbi per a campanyes de màrqueting.\n+34 665 33 78 93 [email protected]\nTraduccions en serbi per a màrqueting i comunicació\nOferim als departaments de màrqueting un servei ràpid de traduccions entre espanyol / català / serbi. Gestionem traduccions creatives de qualitat en llengua sèrbia en terminis molt ajustats.\nESmedo > Traduccions marketing > serbi > Màrqueting en serbi\nClaus per a contractar un servei de traducció serbi-català.\nLes agències de publicitat i comunicació tenen necessitats molt concretes quan sol·liciten traduccions des de l’idioma serbi o cap a serbi. Tant si són comunicats de premsa o textos publicitaris, aquest tipus de traducció no només requereix de coneixements lingüístics, sinó també conèixer el rerefons cultural de cada país o regió (Sèrbia, en aquest cas) que amaguen les paraules.\nUna bona traducció publicitària és clau per ampliar la teva clientela de parla sèrbia. Només cal tenir en compte alguns consells.\nSelecciona i concreta qui serà el teu públic objectiu. En aquest cas, si penses traduir a serbi, pensa en quins mercats vols introduir-te. Només a Sèrbia? O a qualsevol territori amb comunitats de parla sèrbia independentment de la regió o país? Considera les connotacions dialectals de cada variant de l’idioma serbi i com això pot repercutir en el receptor del missatge.\nTingues en compte també l’edat del públic, ja que això influirà en com tradueixes. Com més et focalitzis i apuntis directament a un nínxol de mercat, més possibilitats tindràs de que la teva traducció serbi-català atregui possibles compradors.\nHi ha moltes maneres d’entrar en mercats de parla sèrbia. Amplia el tipus de continguts publicitaris i informatius per cobrir tots els canals de la teva empresa.\nEls comunicats en premsa i el material publicitari imprès són un clàssic, però traduir el contingut de la teva pàgina web a serbi, per publicar articles sobre productes o serveis, pot ser una bona manera d’arribar a milers de lectors que visquin a Sèrbia.\nUna opció és obrir un perfil a una xarxa social com Twitter o Instagram, i adreçar-te especialment a clients serbis. O bé llançar una campanya de màrqueting de correu electrònic. Recorda introduir sempre aquests nous formats de comunicació en els teus plans de traducció català<>serbi.\nEn el món del màrqueting, entenem per localització l’adaptació de tots els elements (des del disseny fins a les referències culturals) per a un determinat públic. Un petit canvi en un tipus de públic incrementarà el percentatge de resposta i el nombre de vendes entre parlants serbis.\nFins i tot si dos grups parlen el mateix idioma, en aquest cas serbi, és possible que necessitem diferents traduccions per a cada regió o país (Sèrbia…).\nUna bona localització en serbi ens ajuda a resoldre aquests problemes: des de paraules d’ús quotidià fins al format de les dates, les unitats de pesos i mesures o les fórmules de cortesia emprades en Sèrbia.\nEn una traducció publicitària des de o cap a serbi no tot el que hi ha és text. Recorda que també hi ha gràfics, presentacions i dibuixos que poden ser importants per cridar l’atenció dels teus usuaris serbis.\nAquests canvis no només afecten el contingut, sinó que de vegades són necessaris per a la llegibilitat de la traducció. De vegades haurem de fer canvis per adaptar-nos a la direcció de lectura d’un idioma (d’esquerra a dreta o de dreta a esquerra), l’espai que ocupa un determinat alfabet o qualsevol particularitat específica d’algunes llengües com la sèrbia.\nTingues sempre en compte que l’espai que ocupa una traducció pot augmentar o disminuir respecte al text original quan es tradueix de català a serbi o entre serbi i català.\nA l’hora de buscar traduccions en serbi per continguts publicitaris, és possible que la teva idea inicial en català no funcioni quan es tradueixi a serbi.\nÉs important mantenir una coherència durant tota la campanya: és el que identificarà la teva marca, empresa o producte en serbi. Recorda que el que funciona en català pot no funcionar en serbi.\nDurant tot el projecte de traducció, pensa sempre a quins tipus d’usuaris serbis va dirigida la campanya. Obre’t a noves idees perquè el teu missatge no es perdi en la traducció.\nCom es diu “serbi” en serbi?\nAltres serveis en llengua sèrbia:\nDemana pressupost de traducció serbi<>català


El PP de Pontons rebutja la petició de dimissió de l'alcalde, que va qualificar els homosexuals de 'tarats' - Indymedia Barcelona\nEl PP de Pontons rebutja la petició de dimissió de l'alcalde, que va qualificar els homosexuals de 'tarats'\nEl PP de Pontons (Alt Penedès), que té quatre dels set regidors a l'ajuntament, ha rebutjat avui la petició de dimissió de l'alcalde, Lluís Caldentey, que havien fet els grups municipals de CiU i del PSC. Caldentey va titllar els gais de 'tarats que tenen alguna disfunció física o psíquica' i va dir que no els casaria quan entrés en vigor la llei que permet els matrimonis homosexuals, que serà aquest estiu. En el ple celebrat avui, l'alcalde s'ha negat a dimitir i s'ha refermat en la seva oposició als casaments de gais tot dient que ningú pot aprovar una llei 'que va contra natura', malgrat que ha afirmat que no és contrari al col·lectiu gai. El portaveu socialista a l'alcaldia de Pontons, Joan Roura, ha dit que el que va dir Caldentey 'no té matitzacions' i ha acusat el PP de ser còmplice de l'alcalde en les declaracions contra els homosexuals.\nD'altra banda, fonts del PP han dit a VilaWeb que el procés d'expulsió de Lluís Caldentey continua endavant i que molt probablement s'haurà formalitzat l'expulsió abans de dues setmanes. Malgrat que quedi expulsat del PP, Caldentey pot continuar sent alcalde de Pontons.\nfaig una crida a tots els col.lectius i Federacions de Gays i Lesbianes dels Països Catalans i de la resta de l'Estat Español, per a que emprenguem tots i totes junts/es, accions legals i de protesta clares i contundents contra aquest alcalde neonazi.


La cimera climàtica de Torra conclou sense resultats - Empordà\nLa reunió remarca la necessitat d'actuar amb urgència i situa, entre els objectius, la neutralitat de carboni i la transició energètica\nEFE | Barcelona 19.01.2020 | 06:30\nLa primera Cimera Catalana d'Acció Climàtica ha culminat aquest divendres amb el compromís d'administracions, empreses i organitzacions d'arremangar-se per emprendre mesures immediates amb què pal·liar els efectes de l'emergència climàtica però sense l'obligació de complir uns mínims.\nL'esdeveniment s'ha desenvolupat al Teatre Nacional de Catalunya (TNC) de Barcelona envoltat en polèmica per la crítica de diverses entitats, com Moviment per la Justícia Climàtica, Ecologistes en Acció o Rebel·lió o Extinció, que no han estat convidades a l'acte i han protestat a les portes del recinte per denunciar que se les "silencia".\nEl cas més sonat ha estat el de Fridays For Future, l'ONG que lidera Greta Thunberg, que no ha estat convidada malgrat la participació de "Joves pel Clima", el moviment català inspirat en l'organització de l'activista sueca.\nL'acte ha començat poc després de les 11.30 hores amb un vídeo que recollia la intervenció de l'exconseller de Territori i Sostenibilitat Josep Rull, condemnat pel procés, quan va presentar al Parlament la llei de canvi climàtic i que ha arrencat un sonor aplaudiment del públic.\nL'encarregat de presidir la cimera ha estat el president de la Generalitat, Quim Torra, que ha demanat "sacrificis" i "un canvi cultural radical" perquè Catalunya lideri la "revolució d'acció climàtica" amb la qual mitigar el deteriorament del medi ambient.\n"Apel·lem a un canvi cultural radical que ens exigeix el moment actual", ha sostingut Torra, que ha instat els catalans a "liderar" el moviment ecologista, tal com han fet en el passat amb altres "revolucions".\nTambé el conseller de Territori, Damià Calvet, ha demanat una "acció ràpida" abans que es "traspassin tots aquells objectius que farien irreversible l'impacte sobre el medi ambient" i ha alertat que, en cas contrari, hi haurà conseqüències "econòmiques" .\nDurant el congrés, la secretària de Medi Ambient i Sostenibilitat, Marta Subirà, ha llançat disset compromisos als quals es poden adherir entitats, companyies i professionals com la promesa de la Generalitat d'eliminar la seva petjada de carboni abans del 2050.\nNo obstant això, no es tracta d'obligacions, sinó de compromisos voluntaris que cadascun dels actors poden adoptar "en la mesura de les seves capacitats".\nEntre d'altres, el Govern ha promès presentar en un termini inferior a un any un full de ruta per assolir la neutralitat de carboni i contractar el subministrament elèctric amb certificació d'origen renovable.\nLes administracions catalanes també s'han conjurat per combatre la crisi climàtica i emprendre, el més aviat possible, mesures concretes coincidint, totes elles, en què lluny de "diagnòstics", es necessiten "accions".\nAixí mateix, han participat diversos representants de l'àmbit empresarial, com la presidenta del Port de Barcelona, Mercè Conesa, que ha demanat que els objectius de reducció d'emissions que s'imposin a la infraestructura siguin "assolibles".\nDesprés de la picabaralla de dimecres amb l'Ajuntament de Barcelona per les dades d'emissions del port, Conesa ha asseverat que l'entitat només pot fer-se responsable de la petjada ecològica de l'interior del recinte i no de tota la cadena logística.\nFinalment, ha exigit que les mesures per reduir les emissions contaminants d'aquesta infraestructura -que es troba al centre del debat juntament amb l'Aeroport Josep Tarradellas- s'impulsin "des de l'incentiu i no des de la penalització".